หุ้นใหม่เหนือจองเรียกลูกค้า
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพฤหัสบดีที่29 ก.ค. 2553
21 ส.ค. 2554

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพฤหัสบดีที่29 ก.ค. 2553
โดย...นายกระทิง &amp; หญิงฟลอร์
...ดัชนีหุ้นชะลอความแรง เช้าบวกกว่า 6 จุด ไปทดสอบ 860 จุด ไม่ผ่าน กดลงมาเล่น 850 จุด แล้วทรงตัวปิด 853.78 จุด บวก 0.10 จุด มูลค่าซื้อขาย 35,005 ล้านบาท
...แรงซื้อต่างชาติเบาลงเหลือยอดซื้อสุทธิ 619 ล้านบาท สถาบันรายย่อย ชิงทำกำไร 
...หุ้นพื้นฐานตัวใหญ่ ไม่ว่าจะเป็น ปตท.สผ. (PTTEP) หรือ ปูนใหญ่ (SCC) ยอดเจ๋ง กำไรไตรมาส 2 ออกมางาม SCC มีปันผลระหว่างกาลให้อีก 4.50 บาท ส่งยืนบวกต้านแรงขายสถาบันได้ชิล ชิล 
...ส่วนหุ้นไก่ทองคำ หรือแบงก์ทหารไทย (ไม่เคยตาย) พักตัวสั้นๆ ถูกตีสลับขึ้นมาแทนแบงก์กรุงไทย (KTB) และทรู คอร์ปอเรชั่น (TRUE) 
...น้องใหม่ ออฟฟิศเมท (OFM) แจกเงินคนจองอื้อซ่า หุ้นอะไรหว่า ??? จิ๋วและเจ๋ง ไตรมาสแรกกำไร 14 ล้านบาท ส่งราคาวันแรกวิ่งเสียวไปทำปิด 7.20 บาท (จอง 4.90 บาท) ให้กำไรคนจอง 47% 
...ก.ล.ต.และตลาดหลักทรัพย์ รับส่ง ไล่ล่า พ่อมดน้อยนาม “ฉ” ตั้งแต่ซันไชน์ คอร์เปอเรชั่น (SSE) ปล่อยกู้พวกพ้องกว่า 100 ล้านบาท ยันเรื่องซื้อ โรงพิมพ์ตะวันออก (EPCO) โยงมาถึงหุ้น SLC (โซลูชั่น คอนเนอร์) ถึงตลาดจะแค่สงสัยจับกลุ่มทำหุ้น แต่คนเล่นก็เป็นจำเลยไปโดยไม่ต้องสงสัย โดยเฉพาะ “ฉ” เจออย่างนี้ ถึงกับพูดไม่ออก ได้แต่พ้อซื้อหุ้น EPCO ปันผลอันดับ 15 ของตลาดผิดตรงไหน 
...บล.ไทยพาณิชย์ ฮึดสู้กระตุ้นเพิ่มมาร์เก็ตแชร์อนุพันธ์ งัดโปรโมชันแจกครั้งใหญ่ให้เซียนเทรดอนุพันธ์ ทั้งรถยนต์และทองคำแท่งกว่า 1.6 ล้านบาท สนใจรีบสะสมคะแนนเทรดตั้งแต่เดี๋ยวนี้ ไม่งั้นพลาดรางวัลใหญ่